
נוסח לא מתוקן

מושב שלישי

פרוטוקול 

מישיבת ועדת הכספים

יום רביעי, ח'  בטבת התשע"א (15 בדצמבר 2010), שעה  11:00

סדר היום:

תקנות ניירות ערך (דוחות תקופתיים ומיידיים) (תיקון), התשע"א-2010

תקנות ניירות ערך (פרטי התשקיף וטיוטת התשקיף – מבנהו וצורתו) (תיקון), התשע"א-2010
נכחו:

חברי הוועדה:

משה גפני – היו"ר

חיים אורון

ציון פיניאן

יוחנן פלסנר

מוזמנים:

עו"ד שמשון אלבק, היועץ המשפטי, רשות ניירות ערך

עו"ד דניאל רימון, הממונה על החקיקה, רשות ניירות ערך

שיראל גוטמן, מנהלת מחלקת תאגידים, רשות ניירות ערך

ישראל דרייפוס, מחלקת תאגידים, רשות ניירות ערך

מוטי ימין, מחלקת תאגידים, רשות ניירות ערך

ייעוץ משפטי:

שגית אפיק

מירב תורג'מן

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

1.
תקנות ניירות ערך (דוחות תקופתיים ומיידיים) (תיקון), התשע"א-2010
2.
תקנות ניירות ערך (פרטי התשקיף וטיוטת התשקיף – מבנהו וצורתו) (תיקון),

התשע"א-2010

היו"ר משה גפני:

אני פותח את ישיבת ועדת הכספים.


יש מחלוקת בנושא שעל סדר היום?

שגית אפיק:

לא.

יוחנן פלסנר:

על תקציב הפיקוח.

היו"ר משה גפני:

תציגו את זה ואם אין מחלוקת, אני רוצה שתעשו את זה בקצרה.

שמשון אלבק:

אנחנו מציגים את זה בשתי דקות. מדובר למעשה בתקנות שהן יישום בחקיקה של שתי הנחיות של הרשות פלוס הדברים שנוספו במסגרת התקנות האלה. בעיקרו מדובר על הנחיה שמתייחסת לגילוי בדבר מצבת ההתחייבויות של תאגידים ציבוריים לפי מועדי הפירעון שלהם, והדבר השני מתייחס לרכישה עצמית, לגילויים על רכישה עצמית, על תוכנית רכישה עצמית ועל רכישה עצמית.

היו"ר משה גפני:

איך זה כזה גדול?

שמשון אלבק:

אלה שתי הנחיות שנכנסו לתוך תקנות וכמובן שהתקנות הן לא העתק מדויק אלא הן טיפול בסוגיה עצמה על סמך הניסיון שנצבר בשנתיים וזה בא לידי ביטוי כאן.

מירב תורג'מן:

יש כאן גם גילוי בדבר אחזקות בעלי עניין וזה לא היה בהנחיות.

שמשון אלבק:

נכון אבל זה בא לידי ביטוי בתקנות האלה של דוחות תקופתיים מיידיים.

היו"ר משה גפני:

יש התנגדויות?

שמשון אלבק:

הייתה הסתייגות אחת.

מירב תורג'מן:

יש תיקון קטן לנוסח בעקבות הערות של איגוד הבנקים ולי יש איזושהי שאלה לגבי הנוסח שמתייחסת לתקנה 31(יא), דוח מיידי בדבר אישור תוכנית רכישה. רציתי לקבל מעט הסבר איזה פרט עשוי להיות חשוב למשקיע סביר מלבד אלה שמפורטים כאן ברשימה. איזה פרטים יכולים להיכלל כאן והאם לא היה ראוי לקבוע את הרשימה כרשימה סגורה ולא לאפשר את שיקול הדעת הזה.

דניאל רימון:

באופן כללי, הוראה כללית בהוראות הדיווח בפרטי תשקיף של תאגידים מדווחים, תאגידים צריכים לגלות כל פרט חשוב למשקיע סביר ולכן דרך כלל כאשר אנחנו עושים רשימה שמתייחסת לאירוע קונקרטי, אנחנו מציינים שהרשימה אינה ממצה כי לעתים התאגיד יאמר שההוראה כי כן הדירה, שהתוכנית היא כן נהירה או לא, או היא הדירה לחלקים או הם התחייבו לעשות איזו תחנת ביניים באמצע, כל מיני פרטים שאני לא יודעת עליהם אבל הם יכולים להיות מאוד חשובים, או שבמקביל לתוכנית הם עשו תוכנית אחרת.

שגית אפיק:

המבחן הוא מאוד מאוד בעייתי, פרט העשוי להיות חשוב למשקיע כי אתם תבדקו אותו, מתי? 

שמשון אלבק:

כל החקיקה שלנו היא פרט מהותי למשקיע. אנחנו מפעם לפעם ממקדים נושא מסוים ונותנים עליו זרקור ומסדירים אותו, אבל עדיין ברקע התקנה הזאת קיימת שצריך לגלות כל פרט מהותי למשקיע ואין בשום הסדר חקיקתי שלנו מעין הסדר שלילי שמעבר לזה לא צריך לגלות. תמיד בודקים בדיעבד. תמיד אנחנו בודקים בדיעבד. זה לא אומר שיש כאן עבירה. זה לא מיד משלים על עשית עבירה או לא עשית עבירה. כל מה שאנחנו בודקים בדיעבד, אנחנו יכולים לומר תוסיף. זאת הטכניקה לאורך כל החקיקה בתחום הזה.

שגית אפיק:

זה ברור.

היו"ר משה גפני:

מה אתן אומרות?

שגית אפיק:

אנחנו אומרות שזה מבחן.

היו"ר משה גפני:

יש מישהו שמעיר על התקנות הללו?

דניאל רימון:

איגוד החברות הודיעו לי אתמול בלילה שהגיעו אתם להסכמות.

שגית אפיק:

אולי תקריאי את התיקון שמתייחס.

דניאל רימון:

התיקון מתייחס ל-9(א). כפי שהראיתי למירב, יש מקום שנקרא לו א' ו-ב' אבל זה לא משנה לגופו של עניין. בסופה יהיה (ג):


תקנה זו לא תחול על מנויים בתקנה 8(ג) ועל מנפיק מוצרי מדדים.


זה אומר שזה לא חל על מנפיק מוצרי מדדים, על מבטחים ובנקים.

שגית אפיק:

משום שלהם יש הסדר אחר בנסיבות דיווח רגילות.

דניאל רימון:

נכון.

היו"ר משה גפני:

בסדר. אנחנו מצביעים.

ה צ ב ע ה

תקנות ניירות ערך (דוחות תקופתיים ומיידיים) (תיקון), התשע"א-2010 – אושרו פה אחד

אנחנו דנים בתקנות ניירות ערך (פרטי התשקיף וטיוטת התשקיף – מבנהו וצורתו) (תיקון), התשע"א-2010
דניאל רימון:

זה לא חידוש אלא זה פשוט אותם נושאים שטופלו בשני קובצי התקנות יחדיו.

שמשון אלבק:

זה תשקיף וההוא דיווחים. אלה דוחות תקופתיים.

היו"ר משה גפני:

בסדר?

מירב תורג'מן:

כן.

היו"ר משה גפני:

אנחנו מצביעים.

ה צ ב ע ה

בתקנות ניירות ערך (פרטי התשקיף וטיוטת התשקיף – מבנהו וצורתו) (תיקון), התשע"א-2010 – אושרו פה אחד


תודה  רבה. הישיבה נעולה. 
הישיבה ננעלה בשעה 11:05
